钦定古今图书集成/理学汇编/文学典/第157卷 > 《刘勰文心雕龙》 > 《檄移》
## 钦定古今图书集成/理学汇编/文学典/第157卷 > 《刘勰文心雕龙》 > 《檄移》

震雷始于曜电，出师先乎威声，故观电而惧雷壮，听
声而惧兵威。兵先乎声，其来已久。昔有虞始戒于国，
夏后初誓于车，殷誓军门之外，周将交刃而誓之。故
知帝世戒兵，三王誓师，宣训我众，未及敌人也。至周
穆西征，祭公谋父称“古有威让之令”，令有文告之辞，
即檄之本源也。及春秋征伐，自诸侯出，惧敌弗服，故
“兵出须名，振此威风，暴彼昏乱。”刘献公之所谓“告之
以文辞，董之以师武”者也。齐桓征楚，诘包茅之阙；晋
厉伐秦，责箕、郜之焚；管仲、吕相，奉辞先路。详其意义，
即今之檄文。暨乎战国，始称为檄。檄者，皦也，宣露于
外，皦然明白也。张义《檄楚》书以尺二明白之文，或称
露布，播诸视听也。夫兵以定乱，莫敢“自专。天子亲戎，
则称恭行天讨；诸侯御师，则云肃将王诛。故分阃推
毂，奉辞伐罪，非唯致果为毅，亦且厉辞为武，使声如
冲风所击，气似欃枪所扫，奋其武怒，总其罪人，惩其
恶稔之时，显其贯盈之数，摇奸宄之胆，订信顺之心，
使百尺之冲，摧折于咫书；万雉之城，颠坠于一檄者
也。”观隗嚣之檄亡新，布其三逆，文不雕饰，而辞切事
明，陇右文士，得檄之体矣。陈琳之檄豫州，壮有骨鲠，
虽奸阉携养，章实太甚，发丘摸金，诬过其虐，然抗辞
书衅，皦然露布矣。敢指曹公之锋幸哉，免袁党之戮
也。锺会檄蜀，征验甚明，桓公檄石，观衅尤切，并壮笔
也。凡檄之大体，或述此休明，或叙彼苛虐，指天时，审
人事，算强弱，角权势，标蓍龟于前验，悬鞶鉴于已然。
虽本国信，实参兵诈，谲诡以驰旨，炜煜以腾说，凡此
众条，莫或违之者也。故其植义飏辞，务在刚健，插羽
以示迅，不可使辞缓；露板以宣众，不可使义隐。必事
昭而理辨，气盛而辞断，此其要也。若曲趣密巧，无所
取才矣。又州郡征吏，亦称为“檄”，固明举之“义也。移者，
易也，移风易俗，令往而民随者也。相如《难蜀父老》，文
晓而喻博，有移檄之骨焉；及刘歆之移太常，辞刚而
义辨，文移之首也；陆机之移百官，言约而事显，武移
之要者也。故檄移为用，事兼文武，其在金革，则逆党
用檄，顺命资移，所以洗濯民心，坚同符契，意用小异，
而体义大同，与檄参伍，故”不重论也。赞曰：“三驱弛刚，
九伐先话。鞶鉴吉凶，蓍龟成败。推压鲸鲵，抵落蜂虿。
移宝易俗，草偃风迈。”